Qarshi davlat texnika universiteti. Qarshi davlat texnika universiteti — Iqtisodchi, qishloq xoʻjaligi, neft va gaz sanoati, elektr va issiqlik energetikasi, oziqovqat sanoati, kimyoviy texnologiya va xalq xoʻjaligining boshqa tarmoqlari hamda taʼlim sohasi uchun yuqori malakali muhandislar, iqtisodchi va muhandispedagog bakalavrlar va mutaxassislar tayyorlaydigan oliy oʻquv yurti. Mazkur universitet Qarshi muhandislik-iqtisodiyot instituti, Toshkent axborot texnologiyalari universitetining Qarshi filiali, Toshkent kimyo-texnologiya instituti Shahrisabz filiali hamda Toshkent irrigatsiya va qishloq xoʻjaligini mexanizatsiyalash muhandislari instituti Qarshi filiali negizida O‘zbekiston Respublikasi Prezidentining 10.12.2024 yildagi PQ-428-sonli Qarshi davlat texnika universitetini tashkil etish to‘g‘risida qaroriga asosan tashkil etilgan. Institutda 28 ta taʼlim yoʻnalishi boʻyicha bakalavrlar, 12 ta mutaxassislik boʻyicha magistrlar va doktaranturada 7 ixtisoslik boʻyicha ilmiy pedagogik xodimlar tayyorlanadi. Universitetda qishloq xoʻjaligi ishlab chiqarishini mexanizatsiyalash, xalq xoʻjiligi iqtisodiyoti, agronomiya, neft va gaz ishi, elektrotexnologiya sohalari boʻyicha ilmiy tekshirish ishlari olib boriladi. institut qoshida litseyinternat, akademik litsey, biznes maktablari, mutaxassislar malakasini oshirish boʻlimi, "Iqtidorli talabalar bilan ishlash", "Axborot texnologiyalari va masofaviy taʼlim" markazlari, kichik bosmaxona faoliyat koʻrsatadi. Institutda 31 ta kafedra, kutubxona 230 mingdan ortiq kitoblar mavjud. Institut tashkil etilgandan buyon 18 mingdan ortiq yuqori malakali mutaxassis va bakalavrlar tayyorlandi. institut Rossiya, AQSH, Germaniya, Turkiya, Latviya, Gretsiya, Litva, Portugaliya, Ruminiya, Polsha va boshqalar mamlakatlarning oliy oʻquv yurtlari bilan hamkorlik qiladi. Xususan; Belorusiya Davlat Texnika Universiteti, Ispaniyadagi La Laguna universiteti va boshqalar. Institutda talabalarning dam olish oromgohi, sogʻlomlashtirish markazi, sport saroyi mavjud. Tarixi. Institut dastavval 1975-yilda tashkil etilgan boʻlib, Toshkent irrigatsiya va qishloq xoʻjaligini mexanizatsiyalash muhandislari institutining Qarshi filiali deb yuritilgan. Oʻzbekiston Respublikasi Prezidentining 1992-yil 28-fevraldagi 356-sonli farmoniga muvofiq Toshkent irrigatsiya va qishloq xoʻjaligini mexanizatsiyalashtirish injenerlari institutining Qarshi filiali negizida Qarshi agrar - iqtisodiyot instituti tashkil etilgan. Oʻzbekiston Respublikasi Vazirlar Mahkamasining 1995-yil 3-iyundagi 211-sonli qaroriga asosan Qarshi agrar - iqtisodiyot instituti va Toshkent davlat texnika universiteti Qarshi filiali negizida Qarshi muhandislik-iqtisodiyot instituti tashkil qilingan. Oʻquv-uslubiy faoliyati. 2020—2021-oʻquv yilidan boshlab Qarshi muhandislik-iqtisodiyot institutida oʻquv jarayoni kredit toʻplash va koʻchirishning Yevropa tizimi — ECTS asosida tashkil qilingan. Davlat taʼlim standarti, oʻquv reja va oʻquv dasturlar (sillabuslar) ECTS tizimi talablaridan kelib chiqqan holda ishlab chiqilgan, zamon talablariga mos yangi fanlar kiritilib, fanlarni oʻqitish soatlarining qayta koʻrib chiqilishi taʼminlangan. Talabalar tomonidan tanlov fanlarni tanlash imkoniyati yaratilgan, ularning mustaqil oʻzlashtirishi masalasiga alohida eʼtibor qaratilib, oʻquv rejalarida talabalarning mustaqil taʼlim olishiga oʻquv yuklamalarning 60% ajratilishi taʼminlangan. Fan dasturlari (sillabuslar) xalqaro reytinglarda yuqori 300 talikda boʻlgan oliy taʼlim muassasalari tajribasi asosida 3 ta tilda (oʻzbek, rus, ingliz) tayyorlanib, oʻquv jarayoniga joriy etilgan. Nomutaxassislik fanlari ulushi 22% dan 10% foizga kamaytirildi. Oʻquv jarayonini tashkil qilishda axborot-kommunikasiya texnologiyalari imkoniyatlaridan foydalanishga alohida eʼtibor qaratilib kelingan. Jumladan, 2020—2021-oʻquv yilidan boshlab MOODLE-obyektga yoʻnaltiriiti asosida masofaviy taʼlim platformasi ishga tushirilgan. Xalqaro hamkorlik. Qarshi muhandislik-iqtisodiyot instituti ayni paytda universitet 110 dan ortiq xorijiy taʼlim muassasalari bilan taʼlim va ilmiy tadqiqot sohasida hamkorlik shartnomalari va almashinuv memorandumlari tuzib ular bilan faol ishlab kelmoqda. Qarshi muhandislik-iqtisodiyot instituti bir qator yirik xalqaro ilmiy va taʼlim loyihalari (Erasmus+, Erasmus Mundus va boshqalar) aʼzosi hisoblanadi. Qarshi muhandislik-iqtisodiyot institutining xorijiy oliy ta`lim muassasalari bilan tuzgan ikki tomonlama hamkorlik shartnomalari: Axborot-resurs markazi. Kutubxona oliy oʻquv yurtining alohida tarkibiy boʻlinmasi boʻlib, koʻplab faoliyat sohalarini (oʻquv, ilmiy va maʼnaviy-maʼrifiy) qamrab oladi hamda universitetning taʼlim, ilmiy va madaniy jarayonlarida faol ishtirok etadi.